S-225/2018

Mál þetta, sem var tekið til dóms 31. október 2018, höfðaði lögreglustjórinn á Suðurnesjum með ákæru 30. apríl 2018, á hendur J-kk-þgf H-kk-þgf J-kk-þgf, kt. 000000-0000, [...]:

,,fyrir fíkniefnalagabrot, með því að hafa sunnudaginn 31. desember 2017, staðið að innflutningi á samtals 117,52 g af kókaíni, sem hafði að meðaltali 77 % styrkleika, ætluðu til söludreifingar hér á landi í ágóðaskyni. Fíkniefnin flutti ákærði til landsins sem farþegi með flugi [...] frá [..], falin í líkama sínum í þremur pakkningum.

Telst háttsemi þessi varða við 2. gr., sbr. 5. og 6. gr., laga um ávana- og fíkniefni nr. 65/1974, sbr. lög nr. 13/1985 og lög nr. 68/2001, og 2. gr., sbr. 1. mgr. 14. gr. reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002 og auglýsingu nr. 232/2001.

Þess er krafist að ákærði verði dæmdur til refsingar og til greiðslu alls sakarkostnaðar og að gerð verði upptæk framangreind 117,52 g af kókaíni, samkvæmt heimild í 6. mgr. 5. gr. laga nr. 65/1974, sbr. lög nr. 10/1997 og 68/2001, sbr. 2. mgr. 14. gr. reglugerðar nr. 233/2001, sbr. reglugerð nr. 848/2002.“

Fyrirkall var gefið út í málinu 31. maí 2018 en birting þess tókst ekki. Fyrirkall ásamt ákæru var löglega birt ákærða 28. ágúst 2018 og sótti hann þing við þingfestingu málsins 5. september 2018 ásamt verjanda sínum. Við fyrirtöku málsins 30. október 2018 var mál nr. S-541/2018 sameinað máli þessu þessu, sbr. heimild í 1. mgr. 169. gr. laga nr. 88/2008 um meðferð sakamála. Málið höfðaði lögreglustjórinn á Suðurnesjum með ákæru, útgefinni 26. október 2018:

,,Fyrir eftirtalin brot framin á árinu 2018, nema annað sé tekið fram;

1. Umferðarlagabrot, með því að hafa, laugardaginn 10. júní 2017, ekið bifreiðinni [...], sviptur ökurétti um Reykjanesbraut við Elliðaárdal, Reykjavík, uns aksturinn var stöðvaður skömmu síðar.

2. Fíkniefnalagabrot, með því að hafa, miðvikudaginn 30. ágúst 2017, haft í vörslum sínum, 0,47 g af tóbaksblönduðu kannabisefni, á lögreglustöðinni við Hverfisgötu, Reykjavík.

3. Umferðarlagabrot, með því að hafa, laugardaginn 2. júní ekið torfæruhjólinu [...], sviptur ökurétti, norður Stekkjabakka, Reykjavík, og framúr og síðan inn í hlið bifreiðarinnar [...] sem beygt var af Stekkjabakka og inn á Þarabakka, Reykjavík.

4. Fíkniefnalagabrot, með því að hafa, fimmtudaginn 5. júlí, haft í vörslum sínum, 67 stk. MDMA töflur, [eða] 21,38 g, sem fannst við leit lögreglu á honum þar á lögreglustöðinni á Egilsstöðum.

5. Umferðarlagabrot, með því að hafa, sunnudaginn 8. júlí, ekið bifreiðinni [...], sviptur ökurétti austur Sundlaug[aveg] og Laugarásvegi þar sem aksturinn var stöðvaður.

6. Umferðarlagabrot, með því að hafa, mánudaginn 9. júlí, ekið bifreiðinni [...], sviptur ökurétti og óhæfur til að stjórna henni örugglega vegna áhrifa ávana- og fíkniefna, (í blóði mældist amfetamín 4,2 ng/ml, kókaín 625 ng/ml, MDMA 20 ng/ml, metamfetamín 40 ng/ml í þvagi fannst tetrahýhdrókannabínólsýra) um Stekkjabakka, Reykjavík, uns aksturinn var stöðvaður skömmu síðar við Hamrastekk.

7. Umferðarlagabrot, með því að hafa, mánudaginn 9. júlí, ekið bifreiðinni [...], sviptur ökurétti og óhæfur til að stjórna henni örugglega vegna áhrifa ávana- og fíkniefna, (í blóði mældist amfetamín 60 ng/ml, kókaín 35 ng/ml, metamfetamín 20 ng/ml og metýlfenidat 90 ng/ml, í þvagi fannst MDMA og tetrahýhdrókannabínólsýra) um Melabraut, Suðurbraut og Þúfubarð uns aksturinn var stöðvaður á Móabarði, Hafnarfirði.

8. Umferðarlagabrot, með því að hafa, sunnudaginn 16. september, ekið bifreiðinni [...], sviptur ökurétti og óhæfur til að stjórna henni örugglega vegna áhrifa ávana- og fíkniefna, (í blóði mældist amfetamín 90 ng/ml, kókaín 20 ng/ml, MDMA 420 ng/ml og tetrahýdrókannabínól 0,7 ng/ml) um Gömlu Hringbrautina, Reykjavík.

Teljast brot í ákærulið 1., 3, og 5 varða við 1. mgr. 48. gr., brot í ákæruliðum 6, 7 og 8 við 1. mgr., sbr. 2. mgr. 45. gr. a og 1. mgr. 48. gr., sbr. 5. gr. laga nr. 66/2006, allt sbr. 100. gr. umferðarlaga nr. 50/1987. Þá teljast brot í ákæruliðum 2 og 4 varða við 2. gr., sbr. 5. og 6. gr. laga um ávana- og fíkniefni nr. 65/1974, sbr. lög nr. 13/1985 og lög nr. 68/2001, og 2. gr., sbr. 1. mgr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002.

Þess er krafist að ákærði verði dæmdur til refsingar og til greiðslu alls sakarkostnaðar og til að sæta sviptingu ökuréttar, sbr. 1. mgr. 101. gr. og 102. gr. umferðarlaga nr. 50/1987, sbr. lög nr. 44/1993, lög nr. 57/1997 og lög nr. 69/2007. Jafnframt er krafist upptöku á ofangreindum fíkniefnum, 0,47 g af tóbaksblönduðu kannabisefni og 67 stk. MDMA töflur, 21,38 g, samkvæmt 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001.“

Af hálfu ákærða er krafist vægustu refsingar sem lög leyfa. Þá gerir verjandi ákærða kröfu um hæfilega þóknun sér til handa.

Ákærði hefur fyrir dómi skýlaust játað að hafa framið þau brot sem honum eru gefin að sök og var farið með mál þetta samkvæmt 164. gr. laga nr. 88/2008 um meðferð sakamála og var það tekið til dóms án frekari sönnunarfærslu eftir að sækjanda og verjanda ákærða hafði verið gefinn kostur á að tjá sig í stuttu máli um lagaatriði og ákvörðun viðurlaga.

Sannað er með skýlausri játningu ákærða, sem er í samræmi við framlögð sakargögn, að hann hafi gerst sekur um þau brot sem honum eru gefin að sök og eru þau réttilega heimfærð til refsiákvæða í ákærum. Ákærði hefur því unnið sér til refsingar.

Ákærði er fæddur [...] 1994 og á samkvæmt framlögðu sakavottorði að baki sakaferil sem nær aftur til ársins 2012, en 29. ágúst það ár var útgáfu ákæru á hendur honum frestað, skilorðsbundið í tvö ár, vegna þjófnaðar samkvæmt 244. gr. almennra hegningarlaga nr. 19/1940. Ákærði gekkst undir tvær sektargerðir lögreglustjóra 14. október 2014. Með annarri sektargerðinni samþykkti ákærði greiðslu sektar að fjárhæð 58.000 krónur fyrir brot gegn 2. sbr. 5. og 5. gr. laga um ávana- og fíkniefni nr. 65/1974, en með hinni sektargerðinni samþykkti ákærði greiðslu sektar að fjárhæð 140.000 krónur og að sæta sviptingu ökuréttar í tólf mánuði vegna aksturs undir áhrifum ávana- og fíkniefna samkvæmt 1. sbr. 2. mgr. 45. gr. a. umferðarlaga nr. 50/1987, en brotið framdi ákærði fyrr á því ári. Ákærði samþykkti greiðslu sektar að fjárhæð 66.000 krónur vegna fíkniefnalagabrots með sektargerð lögreglustjóra 20. maí 2015. Með tveimur sektargerðum lögreglustjóra dags. 11. nóvember 2015 samþykkti ákærði greiðslu sekta samtals að fjárhæð 130.000 krónur vegna fíkniefnalagabrota. Með dómi Héraðsdóms Reykjaness 25. maí 2016 var ákærði dæmdur í 30 daga fangelsi, skilorðsbundið til tveggja ára, fyrir þjófnað, gripdeild og nytjastuld, en með sama dómi var ákærði jafnframt dæmdur fyrir brot gegn 1. sbr. 2. mgr. 45. gr. a. umferðarlaga með því að hafa í þrjú skipti ekið bifreið undir áhrifum ávana og fíkniefna og var dæmdur til að greiðslu sektar að fjárhæð 600.000 krónur og var sviptur ökurétti í fjögur ár. Eitt umferðarlagabrotið framdi ákærði áður en áðurnefndar sektargerðir vegna fíkniefnalagabrota frá 11. nóvember 2015 voru afgreiddar, og var ákærða að því leyti gerður hegningarauki samkvæmt 78. gr. almennra hegningarlaga. Öll hin brotin framdi ákærði eftir afgreiðslu sektargerðanna. Með sektargerð lögreglustjóra 4. nóvember 2016 samþykkti ákærði greiðslu sektar að fjárhæð 54.000 krónur vegna brots við 2. sbr. 5. gr. og 6. gr. laga um ávana- og fíkniefni. Ákærði var dæmdur í 60 daga fangelsi, þar af voru 30 dagar skilorðsbundnir til þriggja ára, og sviptur ökurétti ævilangt með dómi Héraðsdóms Reykjaness 23. febrúar 2017 fyrir að hafa ekið bifreið sviptur ökurétti og undir áhrifum ávana- og fíkniefna, en brotið framdi ákærði 7. september 2016. Með brotunum rauf ákærði skilyrði fyrir frestun á fullnustu fangelsisrefsingar dómsins frá 25. maí 2016 og var sá hluti refsingar þess dóms tekinn upp og ákærða gerð refsing í einu lagi samkvæmt 60. gr. almennra hegningarlaga. Framangreindur dómur frá 23. febrúar 2017 var birtur ákærða 7. mars 2017. Með brotum þeim sem ákærði hefur verið sakfelldur fyrir í máli þessu rauf hann skilyrði fyrir frestun á fullnustu fangelsisrefsingar samkvæmt dómnum frá 23. febrúar 2017, og er sá hluti refsingar þess dóms því tekin upp og dæmdur með þeirri refsingu sem ákærða er nú gerð samkvæmt 60. gr. almennra hegningarlaga.

Samkvæmt því, og að framangreindum sakaferli og brotum ákærða virtum, sbr. 77. gr. almennra hegningarlaga nr. 19/1940, og með hliðsjón af skýlausri játningu ákærða þykir refsing ákærða hæfilega ákveðin níu mánaða fangelsi.

Með vísan til 3. mgr. 101. gr. umferðarlaga nr. 50/1987 er ævilöng ökuréttarsvipting ákærða áréttuð.

Með vísan til kröfugerðar ákæruvalds, gagna málsins og tilgreindra lagaákvæða í ákæru verða gerð upptæk 117,52 grömm af kókaíni sem ákærði var með í vörslum sínum við komuna til landsins 31. desember 2017, 0,47 grömm af tóbaksblönduðu kannabisefni sem ákærði var með í vörslum sínum 30. ágúst 2017 og 67 stk. af MDMA töflum, eða 21,83 grömm, sem ákærði var með í vörslum sínum 5. júlí 2017.

Samkvæmt 1. mgr. 235. gr. laga nr. 88/2008 um meðferð sakamála verður ákærði dæmdur til greiðslu sakarkostnaðar sem, samkvæmt framlögðum yfirlitum sækjanda og með stoð í öðrum gögnum málsins, nemur samtals 656.578 krónum. Þá greiði ákærði þóknun skipaðs verjanda síns, G-kk-ef S-x-x R-kk-ef lögmanns, sem þykir hæfilega ákveðin 358.360 krónur að meðtöldum virðisaukaskatti.

M-kvk-nf H-kvk-nf H-kvk-nf, aðstoðarmaður dómara, kveður upp dóm þennan.

DÓMSORÐ:

Ákærði, J-kk-nf H-kk-nf J-kk-nf, sæti fangelsi í níu mánuði.

Ákærði er sviptur ökurétti ævilangt.

Ákærði sæti upptöku á 117,52 grömmum af kókaíni, 67 töflum af MDMA og 0,47 grömmum af tóbaksblönduðu kannabisefni.

Ákærði greiði 1.014.938 krónur í sakarkostnað, þar með talda þóknun skipaðs verjanda síns, G-kk-ef S-x-x R-kk-ef lögmanns, 358.360 krónur.

M-kvk-nf H-kvk-nf H-kvk-nf